b'\n_START_ARTICLE_\nSeawolf-luokka\n_START_PARAGRAPH_\nSeawolf on Yhdysvaltain ydink\xc3\xa4ytt\xc3\xb6isten taistelusukellusveneiden luokka, joka sai nimens\xc3\xa4 ensimm\xc3\xa4isen edustajansa SSN-21 Seawolfin mukaan. Ensimm\xc3\xa4inen vene otettiin k\xc3\xa4ytt\xc3\xb6\xc3\xb6n 19. hein\xc3\xa4kuuta 1997. Luokka oli tarkoitettu Los Angeles -luokan sukellusveneiden seuraajaksi. Alukset tilattiin kylm\xc3\xa4n sodan loppuvaiheessa vuonna 1989. _NEWLINE_Kolmesta valmistuneesta Seawolf-sukellusveneest\xc3\xa4 USS Jimmy Carter on karkeasti arvioiden 30 m pidempi, kuin luokan kaksi muuta alusta. Pidennys johtuu Multi-Mission Platformista (MMP), joka mahdollistaa kauko-ohjattavien alusten ja erikoisjoukkojen laskemisen veteen. MMP toimii my\xc3\xb6s vedenalaisena ty\xc3\xb6pisteen\xc3\xa4 veden alla kulkevien optisten kaapeleiden kuuntelua varten. T\xc3\xa4m\xc3\xa4 teht\xc3\xa4v\xc3\xa4 oli aiemmin k\xc3\xa4yt\xc3\xb6st\xc3\xa4 poistetulla USS Parchella. _NEWLINE_USS Jimmy Carterin kotisatama on t\xc3\xa4ll\xc3\xa4 hetkell\xc3\xa4 Bangor, Washington. Vuonna 2006 Yhdysvaltain laivasto ilmoitti, ett\xc3\xa4 kaikkien kolmen Seawolf-sukellusveneen kotisatamaksi tulisi jatkossa Bangor.\n_START_SECTION_\nHistoria\n_START_PARAGRAPH_\nSeawolf suunniteltiin itsen\xc3\xa4iseksi Neuvostoliiton strategisten ohjussukellusveneiden torjuntaan, ennen kuin ne ehtisiv\xc3\xa4t iske\xc3\xa4 kohteisiin Yhdysvalloissa._NEWLINE_Alkuper\xc3\xa4isen tilauksen mukaan laivaston koko olisi ollut 29 alusta ja laivasto olisi rakennettu seuraavan 10 vuoden aikana. My\xc3\xb6hemmin tilausta pienennettiin 12 alukseen. Kylm\xc3\xa4n sodan p\xc3\xa4\xc3\xa4ttymisen ja budjettirajoitusten vuoksi tilaus supistettiin vuonna 1995 kolmeen alukseen ja pienempikokoisen Virginia-luokan sukellusveneen suunnittelu aloitettiin.\n_START_SECTION_\nTekniikka\n_START_PARAGRAPH_\nSeawolf-luokan alukset ovat Los Angeles -luokan aluksia hiljaisempia, suurempia, nopeampia ja ne ovat paremmin aseistettuja. Torpedoputkien m\xc3\xa4\xc3\xa4r\xc3\xa4 (8) on Los Angeles -luokkaan verrattuna kaksinkertainen. Seawolf-alukset olivat n\xc3\xa4ist\xc3\xa4 syist\xc3\xa4 johtuen my\xc3\xb6s paljon kalliimpia. Alukset oli tarkoitettu taistelemaan valtamerill\xc3\xa4 Neuvostoliiton ballistisilla ydinohjuksilla varustettuja sukellusveneit\xc3\xa4 vastaan. T\xc3\xa4llaisia aluksia olivat esimerkiksi Neuvostoliiton Typhoon-luokan sukellusveneet sek\xc3\xa4 uudet Akula-luokan taistelusukellusveneet. _NEWLINE_Alusluokka k\xc3\xa4ytt\xc3\xa4\xc3\xa4 kehittyneemp\xc3\xa4\xc3\xa4 ARCI Modified AN/BSY-2 -taisteluj\xc3\xa4rjestelm\xc3\xa4\xc3\xa4. J\xc3\xa4rjestelm\xc3\xa4 sis\xc3\xa4lt\xc3\xa4\xc3\xa4 uuden pallomaisen kaikuluotaimen, Wide Aperture Array (WAA) -antenniston ja uuden per\xc3\xa4ss\xc3\xa4 vedett\xc3\xa4v\xc3\xa4n kaikuluotausj\xc3\xa4rjestelm\xc3\xa4n. Jokaisen Seawolf-aluksen voimanl\xc3\xa4hteen\xc3\xa4 on yksi S6W-ydinreaktori, joka tuottaa 39 MW verran tehoa potkuriakselille.\n_START_SECTION_\nAseistus\n_START_PARAGRAPH_\nSeawolf-luokan sukellusveneiss\xc3\xa4 on kahdeksanputkinen kaksikerroksinen torpedohuone, ja  ne pystyv\xc3\xa4t kuljettamaan 50 kpl. Mark 48 48 ADCAP torpedoa tai Tomahawk-risteilyohjusta tai Harpoon-merimaaliohjusta tai yli 100 merimiinaa. Lis\xc3\xa4ksi veneiss\xc3\xa4 on ilmalukot taistelusukeltajille ja erikoisjoukoille._NEWLINE_Aluksissa on my\xc3\xb6s monipuolinen varustus matalanveden operaatioita varten, kuten esimerkiksi vedell\xc3\xa4 t\xc3\xa4ytett\xc3\xa4v\xc3\xa4 siilo taistelusukeltajien ja n\xc3\xa4iden varustuksen veteenlaskemista varten.'